Lifir sér til gamans en ekki til leiðinda Kári Lárusson húsa - og bátasmíðameistari og bóndi að Tjaldanesi í Saurbæ segist reyna að lifa sér til gamans , en ekki til leiðinda . Þau hjón Kári og Kristín Sigurðardóttir keyptu jörðina árið 1998 og komu frá Skagaströnd . Kári segir að talið sé að hann hafi klikkast á Herbalifinu og flutt í Dalina , en hann seldi þær vörur um nokkra hríð . Reyndar hafi stefnan alltaf verið tekin á Borgarfjörð en örlögin hafi ákveðið að hafa þetta svona . Kári hefur ákveðnar skoðanir á lífinu og tilverunni . Segist alltaf hafa verið pólitískur og ekki endilega þurft að fylgja einhverri flokkslínu með það . Hann hefur skoðanir á mönnum og málefnum og ekkert banginn við að segja frá þeim . Sér spaugilegu hliðarnar á mörgu , gerir óspart grín að sjálfum sér og sínu brölti . Hann skapar sér fjölbreytta atvinnu ; ræktar sauðfé , smíðar snyrtihús , slær þang og ræktar hross svo eitthvað sé nefnt . Ítarlegt viðtal er við Kára í Skessuhorni sem kemur út í dag .